b'\n_START_ARTICLE_\nMamuto urvas\n_START_PARAGRAPH_\nMamuto urvas (angl. Mammoth Cave), arba Mamuto\xe2\x80\x93Flint Rid\xc5\xbeo urv\xc5\xb3 sistema (angl. Mammoth-Flint Ridge Cave System) \xe2\x80\x93 karstini\xc5\xb3 urv\xc5\xb3 sistema Kentukio valstijoje (JAV). Tai pats ilgiausias pasaulyje urvas, esantis to paties paties pavadinimo Mamut\xc5\xb3 urvo nacionaliniame parke, \xc4\xaftrauktame \xc4\xaf UNESCO Pasaulio paveldo s\xc4\x85ra\xc5\xa1\xc4\x85. \xc5\xa0ioje urv\xc5\xb3 sistemoje i\xc5\xa1tirta dalis sudaro vir\xc5\xa1 587 km urv\xc5\xb3. Juose priskai\xc4\x8diuojama 225 po\xc5\xbeeminiai pra\xc4\x97jimai, vir\xc5\xa1 20 dideli\xc5\xb3 sali\xc5\xb3 ir vir\xc5\xa1 20 \xc5\xa1acht\xc5\xb3._NEWLINE_Urvo pavadinimas neturi nieko bendro su mamutais \xe2\x80\x93 tiesiog \xc5\xbeodis mammoth angl\xc5\xb3 kalboje \xc5\xa1iuo atveju rei\xc5\xa1kia did\xc5\xbeiulis. Tuo nusakoma urvo, jo atskir\xc5\xb3 dali\xc5\xb3 giganti\xc5\xa1ki dyd\xc5\xbeiai._NEWLINE_Urve mikroklimatas pastovus \xe2\x80\x93 tvyro pastovi +10 C temperat\xc5\xabra. Urvas susiformavo klin\xc4\x8di\xc5\xb3 sluoksnyje po Flinto kalnag\xc5\xabbriu (Flint Ridge) vakar\xc5\xb3 Apala\xc4\x8d\xc5\xb3 priekaln\xc4\x97se. Vir\xc5\xa1utinis vandeniui nelaidaus smiltainio sluoksnis veikia kaip stogas ir apsaugo urv\xc4\x85 nuo vandens patekimo. Tod\xc4\x97l vir\xc5\xa1utin\xc4\x97s urvo dalys yra palyginti sausos. Tuo tarpu viename i\xc5\xa1 apatini\xc5\xb3 pra\xc4\x97jim\xc5\xb3 teka gana didel\xc4\x97 po\xc5\xbeemin\xc4\x97 Aido up\xc4\x97 (Echo River), kurios plotis iki 60 m, gylis iki 10 m. Iki 1990 m. \xc5\xa1ia upe keliaudavo vandens turistai, v\xc4\x97liau plaukiojimas joje d\xc4\x97l finansini\xc5\xb3 ir ekologini\xc5\xb3 prie\xc5\xbeas\xc4\x8di\xc5\xb3 buvo nutrauktas.'